Jandarmeria Română a pregătit efective suplimentare de militari din afara Capitalei, pentru a interveni în București, dacă protestele populare ar degenera în acțiuni violente.

Purtătorul de cuvânt al Direcției Generale de Jandarmi a Municipiului București, maiorul Georgian Enache, a declarat pentru România Liberă că "s-a luat legătura" cu unitățile de jandarmi din județele adiacente Capitalei, astfel încât "dacă vom avea o prezență numeroasă (a protestatarilor - n.n.), putem apela și la efective din județele apropiate".

Maiorul Georgian Enache ne-a explicat că aceste efective sunt pregătite pentru a ajunge în București, dacă va fi necesar, în timp util.

Totuși, în București există deja "forțe suficiente", astfel că, dacă protestul din seara zilei de miercuri va fi echivalent celui din noaptea de marți spre miercuri, nu va fi necesară suplimentarea forțelor, consideră purtătorul de cuvânt al Jandarmeriei București.

În noaptea de marți spre miercuri, ca efect al deciziei Cabinetului Grindeanu de a aproba Ordonanța de Urgență pentru modificarea Codului Penal și a Legii grațierii, în fața sediului Guvernului au demonstrat circa 10.000 de oameni. La Palatul Victoria au fost remarcați, în acest context, nu doar jandarmii care asigură în mod obișnuit paza obiectivului, ci și cei din Brigada Specială de Intervenție.

Un detaliu interesant este faptul că, luni, 30 ianuarie, cu numai o zi înainte de izbucnirea marilor proteste din București, Jandarmeria a avut o reuniune internă dedicată măsurilor de apărare a tuturor obiectivelor aflate în responsabilitatea ei, de pe raza Capitalei. Potrivit unui comunicat al Jandarmeriei București, la sediul acesteia a avut loc “şedinţa de cooperare interinstituţională cu structurile care au atribuţii pe linia asigurării intervenţiei la obiectivele din responsabilitatea Jandarmeriei Capitalei”.

La reuniune au participat reprezentanţi ai Poliției și ai celorlalte instituţii alături de care Jandarmeria Bucureşti asigură intervenţia în situaţii deosebite. Jandarmeria Capitalei asigură paza şi protecţia a 243 de obiective de importanţă deosebită pentru activitatea statului, obiective diplomatice, trezorerii și instituţii financiar - bancare.

În București, alături de Direcția Generală de Jandarmi, cealaltă mare unitate operativă a Jandarmeriei este Brigada Specială de Intervenție “Vlad Țepeș”.